  Туспуктэм: vk.com (Народное творчество Удмуртии) Наталия Сильвестрова 0+ 28-тӥ толшоре Ижкарысь Калык творчествоя элькун юртын творчествоя любительской коллективъёслэн огъяросси фестиваль-вожвылъяськонзылэн «Традиции» номинациезлэн улосвыл люкетэз ортчоз. Ньыль ӧръёс чакалмын: калык крезьгуръя, калык эктонъя, калык кырӟанъя коллективъёс, Россиысь калыкъёслэсь сяме пырем лулчеберетсэс возьматӥсь фольклор коллективъёс. Со сярысь Удмуртиысь тӧролэн но кивалтэтлэн пресс-службазы ивортӥз. Вожвылъяськонэ элькунысь 45 коллектив пыриськоз. Соос пӧлын арганчиослэн «Шуд» калык ансамбльзы, «Зарни шеп» калык ансамбль, «Марӟан» калык ансамбль, «Лампачей» бесерман калык ансамбль, «Чебеляй» образцовой нылпи коллектив, эктонъя «Афарин» калык ансамбль, удмурт кырӟанъя «Инвожо» калык ансамбль, удмурт кырӟанъя «Ашальчи» калык ансамбль, кырӟанъя Николай Постников нимо «Алнаш мылкыд» калык ансамбль, «Пинал даур» калык ансамбль но мукет. Возьматонъёсты учкыны дунтэк луоз. Улосвыл люкетын ньыль вормисьёс вожвылъяськонлэн зональной люкетаз пыриськозы. Со 20-22 оштолэзе Чебоксарыын ортчоз. Зональной люкетын вормисьёс кык миллион манетъни грант утыны быгатозы. Йылпумъян гала-концерт коньывуонэ Москваын ортчоз. Огъяросси фестиваль-вожвылъяськон 2019-тӥ арысен «Традиции» но «Культура – это мы!» номинациосын ортчытӥське. Ӵектос кунысь калыкъёслэсь лулчеберетсэс утьыны, улосвыл кусыпъёсты юнматыны юрттэ. Вожвылъяськон «Культура» йӧскалык ӵуктос улсын радъяське. Тодэ вайытом, 2022-тӥ арын любительской коллективъёслэн огъяросси фестиваль-вожвылъяськонзылэн зональной люкетэз нырысетӥзэ Ижкарын ортчиз. Элькунэ Приволжск но Урал федерал округъёсысь 15 коллективъёс вуылӥзы. Тегъёс: Удмуртия Ижкар Лулчеберет фестиваль вожвылъяськон Россия  